b'\n_START_ARTICLE_\nFangstb\xc3\xa5s\n_START_PARAGRAPH_\nEn fangstb\xc3\xa5s er en fangstinnretning laget i den hensikt \xc3\xa5 fange viltet levende._NEWLINE_Innenfor fastsatte jakttider, fangsttider og fellingsperioder kan det drives fangst p\xc3\xa5 f\xc3\xb8lgende viltarter i Norge: bever, bisamrotte, beverrotte, grevling, m\xc3\xa5r, villmink, r\xc3\xb8yskatt, gaupe, jerv, r\xc3\xb8drev, m\xc3\xa5rhund, ravn, kr\xc3\xa5ke, skj\xc3\xa6re, svartbak, gr\xc3\xa5m\xc3\xa5ke, lirype og fjellrype etter regler i forskrift om ut\xc3\xb8velse av jakt, felling og fangst \xc2\xa7\xc2\xa7 31 til 36.\n_START_SECTION_\nBeskrivelse\n_START_PARAGRAPH_\nFangstb\xc3\xa5sen er konstruert slik at den automatisk lukkes n\xc3\xa5r et dyr g\xc3\xa5r inn i b\xc3\xa5sen, som gjerne har en kasselignende, rektangul\xc3\xa6r form med \xc3\xa5pning i en eller begge ender. N\xc3\xa5r det er \xc3\xa5pning i begge ender kalles innretningen en tunnelb\xc3\xa5s (der s\xc3\xa5kalt v\xc3\xa4rmlandsk tunnelfelle er en av flere varianter). I enden(e) er det en lukkemekanisme som hurtig lukker for \xc3\xa5pningen(e) n\xc3\xa5r fella utl\xc3\xb8ses. Utl\xc3\xb8seren er gjerne enten koblet til \xc3\xa5tet med ei snor, en snubletr\xc3\xa5d eller ei trampeplate. B\xc3\xa5sen plasseres s\xc3\xa5 slik i terrenget at den i st\xc3\xb8rst mulig grad st\xc3\xa5r der den aktuelle arten ferdes. Dyret lokkes inn i b\xc3\xa5sen med et \xc3\xa5te eller ting som utl\xc3\xb8ser dyras nysgjerrighet og utforskertrang. Gaupeurin p\xc3\xa5 litt h\xc3\xb8y lagt p\xc3\xa5 ei trampeplate har ofte vist seg effektivt i gaupeb\xc3\xa5sen. Gaupe er nemlig ikke lett \xc3\xa5 lure med et \xc3\xa5te._NEWLINE_I mange tilfeller stiller myndighetene strenge krav til utformingen av fangstb\xc3\xa5ser, slik at dyr som fangens ikke skal lide un\xc3\xb8dvendig om de f\xc3\xa5r panikk eller lignende. Kravet kan omfatte alt fra ettersynsintervallen til tilgjengeligheten. Allikevel er det vanlig at dyra som fanges skader seg, siden dem ofte f\xc3\xa5r panikk. Fangstmetoden er derfor i \xc3\xb8kende grad kontroversiell. I Norge skal fangstredskaper som er satt ut, v\xc3\xa6re merket med brukerens navn og adresse og eventuelt telefonnummer._NEWLINE_Kravene til utformingen er gjerne ogs\xc3\xa5 forskjellige etter hvilken art det skal jaktes p\xc3\xa5. I mange tilfeller kreves det ogs\xc3\xa5 forh\xc3\xa5ndsgodkjennelse av b\xc3\xa5de utstyr og personer for \xc3\xa5 bedrive slik fangst, samt spesielle rutiner for tilsyn med fella. Ulike land har dessuten kanskje ulike regler.'